AIŠKINAMASIS RAŠTAS

Dėl bešeimininkio turto priėmimo Molėtų rajono savivaldybės nuosavybėn

**1. Parengto tarybos sprendimo projekto tikslai ir uždaviniai**

Molėtų rajono apylinkės teismas 2018 m. rugpjūčio 30 d. sprendimu civilinėje byloje Nr. e2YT-5147-335/2018, 2018 m. rugpjūčio 30 d. sprendimu civilinėje byloje Nr. e2YT-5033-335/2018, 2018 m. spalio 30 d. sprendimu civilinėje byloje Nr. 2YT-6525-335/2018 nekilnojamuosius daiktus: inžinerinį statinį – mėšlidę, esančią Molėtų r. sav., Balninkų sen., Perkalių k., pastatą – daržinę, esančią Molėtų r. sav., Balninkų sen., Perkalių k., ir pastatą – 2 vietų garažą, esantį Molėtų r. sav., Molėtų m., Inturkės g., pripažino bešeimininkiu turtu ir perduoda Molėtų rajono savivaldybės nuosavybėn. Šį turtą viešojo aukciono būdu norėtų įsigyti fiziniai asmenys. Įregistravus nekilnojamuosius daiktus Molėtų rajono savivaldybės nuosavybėn, atsiras galimybė juos įrašyti į parduodamų objektų sąrašą ir parduoti viešajame aukcione.

Parengto sprendimo projekto tikslas – priimti bešeimininkį turtą savivaldybės nuosavybėn ir perduoti Molėtų rajono savivaldybės administracijai (kodas 188712799) valdyti, naudoti ir disponuoti juo patikėjimo teise.

**2. Šiuo metu esantis teisinis reglamentavimas:**

Lietuvos Respublikos civilinio kodekso 4.58 straipsnio 1 dalis;

Lietuvos Respublikos vietos savivaldos įstatymo 16 straipsnio 2 dalies 26 punktas, 4 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 6 straipsnio 7 punktas, 12 straipsnio 1 ir 2 dalys;

Bešeimininkio, konfiskuoto, valstybės paveldėto, į valstybės pajamas perduoto turto, daiktinių įrodymų, lobių ir radinių perdavimo, apskaitymo, saugojimo, realizavimo, grąžinimo ir pripažinimo atliekomis taisyklių, patvirtintų Lietuvos Respublikos Vyriausybės 2004 m. gegužės 26 d. nutarimu Nr. 634 ,,Dėl Bešeimininkio, konfiskuoto, valstybės paveldėto, į valstybės pajamas perduoto turto, daiktinių įrodymų, lobių ir radinių perdavimo, apskaitymo, saugojimo, realizavimo, grąžinimo ir pripažinimo atliekomis taisyklių patvirtinimo“, 3.2 papunktis;

Molėtų rajono apylinkės teismo 2018 m. rugpjūčio 30 d. sprendimas civilinėje byloje Nr. e2YT-5147-335/2018;

Molėtų rajono apylinkės teismo 2018 m. rugpjūčio 30 d. sprendimas civilinėje byloje Nr. e2YT-5033-335/2018;

Molėtų rajono apylinkės teismo 2018 m. spalio 30 d. sprendimas civilinėje byloje Nr. 2YT-6525-335/2018.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – racionaliai valdomas bešeimininkis turtas, esantis Molėtų rajono savivaldybės teritorijoje.

Neigiamų pasekmių nenumatoma.

**4. Priemonės sprendimui įgyvendinti**

Teisės akto vykdymas**.**

**5. Lėšų poreikis ir jų šaltiniai (prireikus skaičiavimai ir išlaidų sąmatos):**

Bus reikalingos lėšos turto kadastriniams matavimams atlikti ir jo teisinei registracijai. Išlaidų finansavimo šaltinis – savivaldybės biudžeto lėšos.

**6. Vykdytojai, įvykdymo terminai**

Molėtų rajono savivaldybės administracija.